lv lv lv en lv lv sl lv lv lv lv lv lv lv lv lv lv lv lv lv lv fr lv lv lv lv sv en lv nl lv lv lv lv lv lv lv lv lv lv lv lv lv lv lv lv nb lv lv
Uz minifutbola turnīru „Seni Cup 2019” cilvēkiem ar īpašām vajadzībām dosies arī aprūpes centra “Krastiņi” komanda no Aglonas novada | Aglonas pagasta pārvalde
Preiļu Novada Aglonas pagasta portāls – jaunumi, ziņas, aktualitātes…
30. un 31. maijā Staicelē jau trīspadsmito reizi pulcēsies komandas no Latvijas pansionātiem, dienas centriem un biedrībām, lai cīnītos par čempiona titulu ikgadējā minifutbola turnīrā “Seni Cup 2019”. Uz  turnīru dosies arī aprūpes centra “Krastiņi” komanda no Aglonas novada. Sacensības organizē SIA “TZMO Latvija” sadarbībā ar Latvijas Futbola Federāciju (LFF).
Divās sacensību dienās vairāki simti cilvēku ar īpašām vajadzībām aizvadīs aptuveni pussimts spēļu. Spēcīgākā komanda A grupā dosies pārstāvēt Latviju finālturnīrā Polijā.
Šogad turnīrā piedalīsies 17 komandas. Īpašs notikums būs Zvaigžņu spēle, kurā šogad turnīra uzvarētāji sacentīsies ar Rīgas Futbola skolas meiteņu komandu.
“Seni Cup 2019” norisi kuplinās arī sportiskas spēles, atrakcijas un nodarbības topošo ergoterapeitu vadībā. Notiks arī draudzības vakars ar dejām, uguņošanu un svētku galdu, kas rada neaizmirstamu svētku sajūtu un ļauj cilvēkiem ar īpašām vajadzībām piedzīvot spilgtas emocijas ārpus aprūpes iestāžu sienām.
„Laikā, kad sabiedrībā valda steiga, aizņemtība un dzīšanās pēc panākumiem, nemainīgas paliek trīs lietas – sirdsapziņa, sirdsgudrība un cilvēcība. „Seni Cup” ir divas dienas, kuru laikā tieši un nesamāksloti varam izjust īstas emocijas, neuzspēlētu prieku, laimes asaras un zaudējuma sāpi. Šo divu dienu laikā, esot kopā ar cilvēkiem, kuru prāts darbojas savādāk, kuru fiziskā varēšana nav tāda, kā mūsu olimpiešiem, mēs redzam, cik svarīgi dzīvē ir nepazaudēt patiesi svarīgo – spēju just līdzi, pārdzīvot un priecāties par mazumiņu laimes brīžu,” saka Ruta Dziļuma, SIA “TZMO Latvija” valdes locekle.
„Seni Cup turnīrs Latvijas Futbola federācijai ir nozīmīgs notikums, kam LFF kā atbalstītājs gatavojas ar īpašām emocijām,” saka Ņina Travkina, Latvijas Futbola federācijas Futbola attīstības un sieviešu futbola nodaļas vadītāja.
„Futbols jau sen vairs nav tikai sporta veids – futbols ir fenomens, kas apvieno cilvēkus visā pasaulē, neraugoties uz etnisko piederību, dzimumu, fiziskajām spējām vai spēles prasmēm. „Seni Cup” turnīrs ir lieliska tradīcija, kas šo tendenci apliecina arī Latvijā, jo ļauj cilvēkiem ar īpašām vajadzībām būt par daļu no futbola sabiedrības un pat sajusties kā īstām futbola zvaigznēm. Šie futbola svētki sniedz dalībniekiem pozitīvas emocijas, kas ir labākā terapija, un, pats galvenais – ļauj iekļauties sabiedrībā, attīstīties kā personībām un ticēt saviem spēkiem,” uzsver Ņ. Travkina.
Šogad turnīra dalībnieku vidū ir sociālās aprūpes centri no Vidzemes – filiāles “Ropaži”, ”Valka”, “Rūja”, no Latgales – filiāles “Lubāna”, “Krastiņi”, “Mēmele”, no Kurzemes – filiāles “Iļģi”, “Aizvīķi”, “Dundaga” un „Veģi”, bet no Zemgales – filiāles “Ķīši”, “Ziedkalne”, “Lielbērze”, „Iecava” un Rīgas filiāle “Ezerkrasti”. Turnīram pieteikušās arī PSIA Veselības un sociālās aprūpes centra “Sloka” un dienas centra “Saime Ogre” komandas.
Turnīra atklāšanas parāde notiks 30. maijā plkst. 11.00 LFF sporta bāzē Staicelē.
Katru gadu nacionālā turnīra uzvarētājkomanda dodas pārstāvēt Latviju starptautiskā mērogā uz “Seni Cup” fināla turnīru Polijas pilsētā Toruņā, kas šogad notiks no 2. -5. jūlijam. Finālturnīrā piedalīsies komandas no Polijas, Latvijas, Lietuvas, Krievijas, Baltkrievijas, Ukrainas, Vācijas, Čehijas, Slovākijas, Azerbaidžānas, Kirgizstānas un Kazahstānas.
“Seni Cup” futbola līga aizsākās Polijā, kur to kopš 2001. gada organizē Eiropas vadošais higiēnas, kosmētikas un medicīnas preču ražotājs “TZMO SA”. Latvijā turnīrs norisinās kopš 2004. gada un šogad notiks jau trīspadsmito reizi. Turnīru sadarbībā ar Latvijas Futbola federāciju organizē “TZMO SA” meitas uzņēmums “TZMO Latvija”.
Šogad “Seni Cup” turnīru atbalsta Latvijas Futbola federācija, Polijas vēstniecība Latvijā, SIA “Solaris Bus & Coach Latvia”, SIA “LATVIJAS MAIZNIEKS”, SIA “Markol” Zaķumuižas dzeramais ūdens, SIA “Eugesta un Partneri”, SIA “Gaļas nams – Ādaži”, SIA “Brokeru aģentūra-ROOT”, SIA “ALOJA-STARKELSEN”, Rīgas Futbola skola,  SIA “Latvijas Aptieka”, SIA “Rūjienas saldējums”, ARBOR Medical korporācija, SIA Valio International, KANE’S, SIA Karavela.
Informāciju iesniedza: Dagnija Šmaukstele, Seni un Matopat zīmola vadītāja, SIA “TZMO Latvija”
Saskaņā ar ART tīmekļa vietne aglona.lv no 2022. gada 1. janvāra netiks uzturēta!
Ziemassvētku un Jaunā gadabrīvdienās gaidāmas izmaiņas vairāk nekā 400 reģionālo autobusu maršrutu
Vakcinācijas pret Covid-19 autobuss 21. decembrī būs Preiļu novada pagastos
“Stāsts, kas gribēja kļūt par tavu grāmatu”: “Liels un mazs” aicina iepazīties ar 2021. gadā izdotajām bērnu grāmatām video lasījumos
Nolietotu elektropreču bezmaksas utilizācija
© 2022 Aglonas pagasta pārvalde
Sīkdatņu politika Aglonas novada domes mājas lapā Mēs lietojam sīkdatnes (cookies-angļu.val.), lai nodrošinātu Jums labāku lietošanas pieredzi mūsu mājas lapā. Šīs sīkdatnes mēs izmantojam tikai statistikas vākšanas nolūkos, izmantojot Google Analytics; tās tiek glabātas 1 mēnesi.OkPrivātuma paziņojums